રાહુલે જેટલીનું રાજીનામું માગ્યું - આનંદ કે. વ્યાસ તરફથી નવી દિલ્હી, તા. 13 : વિપક્ષને નાણાં પ્રધાન પર નિશાન સાધવાની તક આપતાં ભાગેડુ આર્થિક અપરાધીના દાવા બાદ વિજય માલ્યાના મામલે ભારતમાં મહાભારત જેવી સ્થિતિ સર્જાઇ છે. કોંગ્રેસે આજે માલ્યા સાથે છાની સમજુતી સાધવાનો આક્ષેપ કરતાં નાણાં પ્રધાન અરુણ જેટલીનાં રાજીનામાંની માંગ કરી હતી. રાજધાની દિલ્હીમાં પત્રકાર પરિષદને સંબોધનમાં કોંગ્રેસ અધ્યક્ષ રાહુલ ગાંધીએ એવો આક્ષેપ કર્યો હતો કે, આ `સાઠગાંઠનો સ્પષ્ટ મામલો' છે. નાણામંત્રીએ રાજીનામું આપી દેવું જોઇએ અને આ મામલાની તપાસ થવી જોઇએ. માલ્યાને જારી કરાયેલી ધરપકડની નોટિસ માત્ર જાણ કરતી નોટિસમાં બદલી દેવાઇ, જે માત્ર સીબીઆઇ દ્વારા જ કરી શકાય, તેવા આક્ષેપ સાથે કોંગ્રેસ અધ્યક્ષે કહ્યું હતું કે, સીબીઆઇને ઉપરથી આદેશ હતો કે તેમણે જાતે જ આમ કર્યું, તેની સ્પષ્ટતા તેમણે કરવી જોઇએ. રાહુલે કહ્યું હતું કે, જેટલી જ માલ્યાને દેશ છોડવાની છૂટ આપવા સહમત થયા હતા કે, વડાપ્રધાન નરેન્દ્ર મોદી તરફથી આદેશ મળ્યો હતો, તે સ્પષ્ટ થવું જ જોઇએ. માલ્યાએ દેશ છોડીને જઇ રહ્યા હોવાની જાણ કર્યા પછી પણ જેટલીએ સીબીઆઇ કે ઇડીને જાણ કરી નહોતી, તેવો આક્ષેપ પણ તેમણે કર્યો હતો. અગાઉ જેટલીએ કહ્યું હતું કે, હું કદી માલ્યાને મળ્યો નથી, પરંતુ માલ્યા તો તેમને મળ્યા જ હતા, આમ જેટલી ખોટું બોલે છે, સરકાર ખોટું બોલે છે, તેવા આક્ષેપ કોંગ્રેસ અધ્યક્ષે કર્યા હતા. લાંબા બ્લોગ લખતા જેટલીએ સંસદમાં માલ્યા મળ્યા હતા, તેનો ઉલ્લેખ છેક ગઇકાલે કર્યો, પણ પહેલાં કેમ ન કર્યો, તેવો સવાલ રાહુલે ઉઠાવ્યો હતો. ત્યારબાદ, રાહુલે માઇક કોંગ્રેસ નેતા પી.એલ. પુનિયાને આપતાં પુનિયાએ એવો દાવો કર્યે હતો કે, 2016નાં બજેટ સત્ર વખતે માલ્યા જેટલીને મળ્યા હતા અને તેમની વાતો 15થી 20 મિનિટ ચાલી હતી, તે મેં મારી નજરે જોયું છે. સીસીટીવી કેમેરા પણ લાગેલા હોવાથી આપણે જેટલી માલ્યાની મુલાકાત પુરાવા તરીકે જોઇ શકીએ છીએ. હું ખોટો હોઇશ, તો રાજનીતિમાંથી સંન્યાસ લઇ લઇશ, તેવું પુનિયાએ ઉમેર્યું હતું.